Kryptoboomen

Johann Jungwirth har tidligere har toppstillinger i Apple og i Volkswagen-systemet, og har siden 2015 hatt stillingen som CDO, eller teknologidirektør i Volkswagen-konsernet som er Europas største bilprodusent.

– Jeg gleder meg til å bidra til iota-styret, sier Jungwirth på Twitter natt til mandag.

I en pressemelding skriver han følgende.

– Kryptovalutaen sementerer seg som en av de ledende kryptovalutaene i dag, og med deres teknologi er det ikke rart at store selskaper ønsker å samarbeide.

Mer enn et navn

Iota-grunnlegger David Sønstebø sier til E24 at man ikke inkluderer Jungwirth kun for statusen det medbringer.

– Vi er interessert i å ombord folk som deler vår visjon og som aktivt vil delta til stiftelsen som utvikler i iota, sier Sønstebø.

Han legger til at avtalen ikke bare er av symbolsk karakter, men at Jungwirth vil sette av timer hver uke til stillingen og vil få betalt i iota-kryptovaluta.

– Som teknologidirektør i et av verdens største selskaper har han dyp erfaring med digitalisering av gigantiske organisasjoner og mulighet til å eksperimentere med så og si alt innenfor digitale kjøretøy, hvilket iota nå vil få tilgang til. Det er spesielt denne erfaringen som kommer godt med for itoa-stiftelsen i vekststadiet vi nå er i. Samtidig er tilgangen til hans nettverk i Volkswagen-konsernet også viktig, sier Sønstebø.

Han sier videre at de har vært i kontakt med Jungwirth i en seksmåneders periode.

Mandag kveld er iota verdens 11. største kryptovaluta og har en markedsverdi på 6,7 milliarder dollar.

Sønstebø sier at Jungwirth vil sitte i styret de neste fem årene, og sier han vil spille en viktig rolle i partnerskapet iota og Volkswagen har rundt selvkjørende, og selvbetalende biler.

Ikke første selskap

Volkswagen er ikke første tyske selskap som fatter interesse i iota, også Bosch har bidratt med toppledelse til styret, samt investert i selve kryptovalutaen.

Også en av iotas andre grunnleggere er tysker, Dominik Schiener, samt at iota-stiftelsen som utvikler teknologien har også hovedkvarter i Berlin.

Iota utvikler blant annet løsninger hvor betalinger via maskiner kan skje raskt og sikkert, og det er her man samarbeider med Volkswagen gjennom prosjektet Carpass.

Til den tyske avisen Der Spiegel sa Jungwirth under teknologikonferansen CES i Las Vegas tidligere i januar at han synes iotas teknologi var spennende med tanke på deres egen teknologiutvikling med selvkjørende biler.

– Hvis selvkjørende biler også skal gjøre betalinger på egen hånd betyr det milliarder av transaksjoner hver dag, og for dette trenger man sikker teknologi. Og jeg må si at jeg synes iotas teknologi er veldig spennende på dette feltet, sier han til avisen.

Volkswagen-konsernet eier ikke bare Volkswagen, men også 11 andre kjøretøyselskaper, inkludert Porsche, Audi, Bentley, Buggatti og Lamborghini. I 2016 hadde konsernet en samlet inntekt på 217,2 milliarder euro.

Volkswagen er også en del av Iotas pilotprosjekt for en datamarkedsplass, som E24 tidligere har skrevet om.